'La casa de los espíritus', l'adaptació teatral de la novel·la d'Isabel Allende, este cap de setmana en el Teatre Romà de Sagunt
13 d’agost 2021

![Imagen sin texto alternativo.](/media/kfjlrch2/93-c1-mini-la-casa-de-los-espiritus-foto-de-jesus-ugalde.jpg)  
_Foto: Jesús Ugalde_

​  

Teatro Español, Grec 2021 Festival de Barcelona i Teatre Romea coproduïxen l'adaptació teatral d'Anna Maria Ricart de la novel·la d'Isabel Allende _La casa de los espíritus_, que es representarà este dissabte 14 i este diumenge 15 d'agost en el Teatre Romà de Sagunt, en tots dos casos a les 20.30 hores, com a part de la programació del festival Sagunt a Escena.

  

La valenciana Carme Portaceli dirigix esta producció adaptada en la qual una neta, que troba els diaris de la seua àvia i comença a escriure la història de la família, és el desencadenant de la trama, protagonitzada per una sèrie de dones. Totes tenen noms relacionats amb la llum: de Nívea (Inma Cuevas) a Clara (Carmen Conesa), passant per Blanca (Inma Cuevas) i Alba (Miranda Gas). Esta última és l'encarregada de tirar del fil de la història. Ho farà, com apunta la directora, posant l'accent en la reconciliació, aplicada tant a un país com a la família protagonista. Perdó i amor van de la mà en esta reconciliació, amb una ambientació de somni i en una mostra de realisme màgic que, així i tot, no s'estalvia les referències a la vida política per a recordar-nos que, sovint, influix en les nostres vides i les condiciona fins i tot quan no tenim res a veure amb ella.

  

Carmen Conesa dona vida a Clara; Inma Cuevas interpreta Nívea i Blanca; Miranda Gas és Alba; Gabriela Flores representa Férula, Tránsito i Amanda; Pilar Matas és la Nana i Petra García; Jordi Collet encarna Esteban García i el Conde de Satigny; David Fernández ‘Fabu’ actua com a Doctor Cuevas, Pedro II, el Padre Ángel i un candidat; Francesc Garrido com a Esteban Trueba; Borja Luna com a Pedro III i Miguel; i Guillermo Serrano desenvolupa els papers de Severo del Valle, Jaime i el capellà.

  

La proposta de _La casa de los espíritus_ inclou en l'espectacle materials audiovisuals de l'Arxiu Patrimonial de la Universitat de Santiago de Xile, Pedro Chaskel, el Centre Cultural La Moneda i el documental _Chile, junio de 1973_, amb imatges rescatades per Eduardo Labarca.

  

Les entrades per a cadascuna  de les sessions tenen un preu de 24, 20 i 16 euros en funció de la ubicació: Càvea A (_ima cavea_), Càvea B (_media cavea_) o Càvea C (_summa cavea_) respectivament. El públic interessat a assistir-hi pot comprar les localitats a través de la plataforma **[Entradas.com](https://www.entradas.com/artist/la-casa-de-los-espiritus/)** o presencialment en el Teatre Rialto de València, de dilluns a divendres de 17.00 a 20.00 hores i dimecres també d'11.00 a 13.00 hores, així com en la taquilla del festival situada en el vestíbul de l'Ajuntament de Sagunt de dimecres a dissabte de 18.00 a 21.00 hores i els dies de funció des de les 18.00 hores fins a l'inici de l'espectacle. Per a més informació sobre telèfons, reserves i descomptes, pot consultar-se la **[pàgina web oficial de Sagunt a Escena](https://saguntaescena.ivc.gva.es/es/comprar-es)**.

  

Sagunt a Escena és el festival de teatre, dansa, música i circ que organitza l'Institut Valencià de Cultura de la Conselleria d'Educació, Cultura i Esport, en col·laboració amb l'Ajuntament de Sagunt i la Diputació Provincial de València. Este any 2021 se celebra la seua XXXVIII edició.

  

Durant la representació d'esta obra es contemplaran totes les mesures sanitàries de prevenció enfront de la pandèmia per part de l'organització. Es recorda que estes precaucions seran, així mateix, d'obligat compliment per part del públic assistent.

  

*   [](http://www.facebook.com/sharer.php?u=https://aytosagunto.es/va/actualitat/la-casa-de-los-espíritus-l-adaptació-teatral-de-la-novel-la-d-isabel-allende-este-cap-de-setmana-en-el-teatre-romà-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-casa-de-los-espíritus-l-adaptació-teatral-de-la-novel-la-d-isabel-allende-este-cap-de-setmana-en-el-teatre-romà-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-casa-de-los-espíritus-l-adaptació-teatral-de-la-novel-la-d-isabel-allende-este-cap-de-setmana-en-el-teatre-romà-de-sagunt/ "Linked In")
*   [](mailto:?body=https://aytosagunto.es/va/actualitat/la-casa-de-los-espíritus-l-adaptació-teatral-de-la-novel-la-d-isabel-allende-este-cap-de-setmana-en-el-teatre-romà-de-sagunt/)